b'\n_START_ARTICLE_\nOuti Kirves\n_START_PARAGRAPH_\nOuti Kirves (s. 27. tammikuuta\xc2\xa01960 Turku) on suomalainen taidegraafikko, joka tunnetaan suomalaista luontoa eri vuodenaikoina kuvaavista puupiirroksistaan. Kirves valittiin Vuoden nuoreksi taiteilijaksi 1988._NEWLINE_Outi Kirves p\xc3\xa4\xc3\xa4si ylioppilaaksi Joensuun yhteiskoulusta 1978 ja opiskeli sitten Kankaanp\xc3\xa4\xc3\xa4n taidekoulussa ja Lahden taidekoulussa. H\xc3\xa4n on pit\xc3\xa4nyt yli 50 yksityisn\xc3\xa4yttely\xc3\xa4 gallerioissa ja museoissa ymp\xc3\xa4ri Suomen ja vuonna 2000 Saksan Ahausissa. Yhteisn\xc3\xa4yttelyosallistumisia h\xc3\xa4nell\xc3\xa4 on parikymment\xc3\xa4 Suomesta ja saman verran ulkomailta. H\xc3\xa4nen teoksiaan on ollut esill\xc3\xa4 muun muassa Skotlannin Aberdeenissa, Ruotsin S\xc3\xb6dert\xc3\xa4ljess\xc3\xa4, Norjan Askerissa, Saksan Berliiniss\xc3\xa4 ja Heidelbergissa, Slovenian Ljubljanassa, Moskovassa, Japanin Sapporossa ja Yhdysvaltojen Seattlessa. H\xc3\xa4nen t\xc3\xb6it\xc3\xa4\xc3\xa4n on monien suomalaiskaupunkien ja niiden taidemuseoiden kokoelmissa._NEWLINE_Outi Kirves on toiminut keskeisesti nastolalaisessa kehitysvammaisille tarkoitetussa Taide- ja kulttuurikeskus Kaarisilta ry:ss\xc3\xa4, joka palkittiin vuonna 2014 Suomi-palkinnolla. Asikkalassa asuva ja ty\xc3\xb6skentelev\xc3\xa4 Kirves sai samana vuonna H\xc3\xa4meen taidepalkinnon. Sen luonnehditaan taiteilijan tyyli\xc3\xa4 ja ansioita:_NEWLINE_Kirveen teokset ovat suuria ja tyyli omintakeista ja tunnistettavaa. Ohuet kahdelle p\xc3\xa4\xc3\xa4llekk\xc3\xa4iselle japaninpaperille painetut v\xc3\xa4rikerrokset saavat v\xc3\xa4rit hehkumaan maalauksellisina ja voimakkaina. \xe2\x80\x93 \xe2\x80\x93 Kirves on oman tuotantonsa ohella kouluttanut erityist\xc3\xa4 tukea tarvitsevia opiskelijoita kuva-artesaaneiksi Kaarisillan ammattikoulussa Nastolassa. Kymmenvuotinen ty\xc3\xb6 on tuottanut tulosta, ja my\xc3\xb6s h\xc3\xa4nen oppilaansa ovat saavuttaneet mainetta.'